
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
esityksestä neuvoston päätökseksi Euroopan unionin rikosoikeudellisen yhteistyön viraston (Eurojust) ja rikosasioissa tehtävän oikeudellisen yhteistyön alalla toimivaltaisten Libanonin tasavallan viranomaisten välistä yhteistyötä koskevan Euroopan unionin ja Libanonin tasavallan välisen sopimuksen tekemisestä Euroopan unionin puolesta
(13619/2024 – C10‑0333/2025 – 2024/0155(NLE))
(Hyväksyntä)
Euroopan parlamentti, joka
–	ottaa huomioon esityksen neuvoston päätökseksi (13619/2024),
–	ottaa huomioon luonnoksen sopimukseksi Euroopan unionin ja Libanonin tasavallan välillä Euroopan unionin rikosoikeudellisen yhteistyön viraston (Eurojust) ja rikosasioissa tehtävän oikeudellisen yhteistyön alalla toimivaltaisten Libanonin tasavallan viranomaisten välisestä yhteistyöstä (13239/24),
–	ottaa huomioon neuvoston Euroopan unionin toiminnasta tehdyn sopimuksen 16 artiklan 2 kohdan, 85 artiklan ja 218 artiklan 6 kohdan toisen alakohdan a alakohdan v alakohdan sekä 218 artiklan 7 kohdan mukaisesti esittämän hyväksyntää koskevan pyynnön (C10‑0333/2025),
–	ottaa huomioon työjärjestyksen 107 artiklan 1 ja 4 kohdan sekä 117 artiklan 7 kohdan,
–	ottaa huomioon kansalaisvapauksien sekä oikeus- ja sisäasioiden valiokunnan suosituksen (A10‑0000/2026),
1.	antaa hyväksyntänsä sopimuksen tekemiselle;
2.	kehottaa puhemiestä välittämään parlamentin kannan neuvostolle ja komissiolle sekä jäsenvaltioiden ja Libanonin tasavallan hallituksille ja parlamenteille.

Esitetyn neuvoston päätöksen tarkoitus on antaa hyväksyntä Euroopan unionin rikosoikeudellisen yhteistyön viraston (Eurojust) ja rikosasioissa tehtävän oikeudellisen yhteistyön alalla toimivaltaisten Libanonin tasavallan viranomaisten välistä yhteistyötä koskevan Euroopan unionin ja Libanonin tasavallan välisen sopimuksen (jäljempänä ’sopimus’) tekemisestä.

Kansainväliset yhteistyösopimukset antavat Eurojustille mahdollisuuden tehdä tiivistä yhteistyötä ja vaihtaa henkilötietoja tiettyjen kolmansien maiden toimivaltaisten viranomaisten kanssa, koska sopimuksissa taataan riittävät suojatoimet yksilöiden henkilötietojen suojaamiseksi. Eurojustin tiivis yhteistyö kolmansien maiden toimivaltaisten viranomaisten kanssa on olennaisen tärkeää, jotta voidaan torjua monenlaisia vakavia ja monimutkaisia rajatylittäviä rikoksia, kuten terrorismia, kyberrikollisuutta, huumekauppaa ja laitonta asekauppaa tai maahanmuuttajien salakuljetusta.

Kolmansien maiden kanssa tehtävän tiiviin yhteistyön on tarkoitus olla olennainen osa uutta eurooppalaista sisäisen turvallisuuden strategiaa. Komissio suositteli käynnistämään neuvottelut sopimuksesta jo vuonna 2020. Neuvosto antoi tähän luvan 1. maaliskuuta 2021, ja neuvottelut aloitettiin joulukuussa 2022. Kahden neuvottelukierroksen jälkeen neuvotteluprosessi saatiin onnistuneesti päätökseen ja alustavaan sopimukseen päästiin 11. lokakuuta 2023. Neuvosto hyväksyi sopimuksen 10. lokakuuta 2024. Komission jäsen Michael McGrath ja Libanonin oikeusministeri Adel Nassar allekirjoittivat sopimuksen 2. joulukuuta 2025.

Tämän sopimuksen tavoitteena on tehostaa Eurojustin ja Libanonin toimivaltaisten viranomaisten välistä oikeudellista yhteistyötä mahdollistamalla operatiivisten tietojen vaihto Eurojustin ja Libanonin oikeusviranomaisten välillä, jotta voidaan tukea ja vahvistaa niiden yhteistyötä vakavien rajatylittävien rikosten tutkinnassa ja niihin liittyvissä syytetoimissa. Sopimuksella vahvistetaan merkittävästi EU:n ja Libanonin koordinoitua reagointia vakavaan kansainväliseen rikollisuuteen, erityisesti järjestäytyneeseen rikollisuuteen ja terrorismiin, muun muassa yhteisten tutkintatoimien kautta. Tätä varten Libanon nimittää Eurojustiin yhteyssyyttäjän, joka työskentelee yhdessä EU:n jäsenvaltioiden ja muiden kumppanimaiden syyttäjien kanssa.

Sopimuksessa määrätään myös vahvoista tietosuojaa ja perusoikeuksia koskevista suojatoimista, jotka ovat eurooppalaisten normien mukaisia. Euroopan tietosuojavaltuutetun (EDPS) 28. elokuuta 2024 antaman lausunnon 19/2024 mukaan sopimuksen lopullinen teksti sisältää riittävät yksityisyydensuojaa, perusoikeuksia ja yksilön vapauksia koskevat suojatoimet sekä lisäsuojatoimia Eurojustin Libanonin viranomaisille siirtämien EU:n kansalaisten henkilötietojen suojaamiseksi. Komissio tiedotti ja vahvisti tältä osin esittelijälle ja varjoesittelijöille 13. huhtikuuta 2026, että sopimuksella ei turvallisuuden edistämisen varjolla millään tavoin heikennetä yksityisyyden suojaa ja tietosuojaa.

Edellä esitetyn perusteella esittelijä suosittaa, että parlamentti hyväksyy neuvoston päätösesityksen tekstin.

<FootprintIntro>Esittelijä ilmoittaa yksinomaisella vastuullaan, ettei hän ole sisällyttänyt mietintöönsä mitään tietoja pakollisesta avoimuusrekisteristä tehdyn toimielinten välisen sopimuksen[footnoteRef:1] soveltamisalaan kuuluvilta edunvalvojilta tai kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt, jotka olisi mainittava tässä liitteessä työjärjestyksen liitteessä I olevan 8 artiklan mukaisesti.</FootprintIntro> [1:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

